b'\n_START_ARTICLE_\nDe forente arabiske emirater\n_START_SECTION_\nGeografi\n_START_PARAGRAPH_\nEmiratene har kystlinje mot Omanbukta og Persiabukta mellom Oman og Saudi-Arabia. Selve innlandet er et karrig slettelandskap som etterhvert g\xc3\xa5r over til rullende sanddyner og \xc3\xb8rken med fjell i \xc3\xb8st. Mellom fjellkjeden mot Omangulfen og \xc3\xb8rkenen ligger en lang og grunn senkning med intenst landbruk, som f\xc3\xa5r vann fra store grunnvannreservoarer._NEWLINE_Emiratene ligger strategisk til syd for Hormuzsundet og er et viktig gjennomgangsland for verdens r\xc3\xa5olje. Den internasjonale flyplassen i Dubai er ogs\xc3\xa5 blitt et viktig stoppested for reisende mellom Europa og Asia._NEWLINE_Grensene mot Saudi-Arabia ble trukket opp i 1974 og -77, men er aldri blitt offentliggjort. Det er derfor bare styresmaktene i disse to landene som vet n\xc3\xb8yaktig hvor de g\xc3\xa5r.\n_START_SECTION_\nKlima\n_START_PARAGRAPH_\nDet meste av landet er flatt med store \xc3\xb8rkenomr\xc3\xa5der. Den \xc3\xa5rlige nedb\xc3\xb8rsmengden er sv\xc3\xa6rt lav (rundt 100 mm), og mesteparten kommer mellom november og mars. Temperaturen er sv\xc3\xa6rt h\xc3\xb8y mellom mai og september, og det er varmt eller mildt resten av \xc3\xa5ret. Temperaturen er h\xc3\xb8yere om vinteren enn i Kuwait og i indre omr\xc3\xa5der av Saudi-Arabia. Langs kysten er det i tillegg sv\xc3\xa6rt h\xc3\xb8y luftfuktighet, og om sommeren er det sv\xc3\xa6rt trykkende. Nedb\xc3\xb8ren i fjellene mot Omangulfen er imidlertid langt h\xc3\xb8yere. Mesteparten kommer om sommeren i form av lokale tordenbyger, som regel om ettermiddagen, og f\xc3\xb8rer til spektakul\xc3\xa6re og farlige styrtfloder i wadiene. Regnvannet trekker ned gjennom den por\xc3\xb8se sandsteinen og danner store vannreservoarer mot basaltlagene under sandsteinen. Det er bygget store demninger p\xc3\xa5 egnete steder for \xc3\xa5 holde p\xc3\xa5 vannet fra wadiene og f\xc3\xa5 det til \xc3\xa5 synke ned i reservoarene. Her og der i wadiene, hvor grunnfjellet kommer opp i dagen, dannes kilder og oaser.\n_START_SECTION_\nDemografi\n_START_PARAGRAPH_\nEmiratene har nesten 5 millioner innbyggere. Rundt halvparten av disse er gjestearbeidere fra det indiske subkontinentet. Blant de innf\xc3\xb8dte har mange persiske r\xc3\xb8tter. Kj\xc3\xb8nnssammensetningen er den skjeveste i verden \xe2\x80\x93 det er 216 menn pr. 100 kvinner i landet i 2009, og i emiratet Dubai er mannsraten hele 298 pr. 100 kvinner._NEWLINE_Befolkningstilveksten er lav sammenlignet med nabolandene. I 1995 var 26,3 prosent av befolkningen under 15 \xc3\xa5r gammel, og i 2009 var denne andelen 24,4 prosent. Omkring 80\xc2\xa0% av befolkningen kan lese og skrive. Religionen til de opprinnelige innbyggerne er nesten uten unntak islam, men med innvandringen er en stor minoritet n\xc3\xa5 hinduer, og en kontingent filippinere har medf\xc3\xb8rt at en betydelig minoritet er katolikker.\n_START_SECTION_\nHistorie\n_START_PARAGRAPH_\nI 1820 inngikk Storbritannia og de syv emirene en avtale om at Storbritannia skulle ta over ansvaret for forsvars- og utenrikspolitikken. Omr\xc3\xa5det, som f\xc3\xb8r dette hadde g\xc3\xa5tt under navnet Piratkysten p\xc3\xa5 grunn av at det foregikk mye sj\xc3\xb8r\xc3\xb8vervirksomhet i omr\xc3\xa5det, fikk n\xc3\xa5 navnet Traktatkysten. I 1971 gikk seks av emiratene sammen og opprettet De forente arabiske emirater. Ras al-Khaimah sluttet seg til i 1972. Det er mange sv\xc3\xa6rt velst\xc3\xa5ende oljesjeiker i landet._NEWLINE_De n\xc3\xa6rliggende landene Qatar og Bahrain er ogs\xc3\xa5 emirater som har mange likheter med emiratene i De forente arabiske emirater med tanke p\xc3\xa5 befolkning, \xc3\xb8konomi og samfunn, men har valgt \xc3\xa5 ikke v\xc3\xa6re en del av den f\xc3\xb8derale republikken. De tre landene har likefullt sterke b\xc3\xa5nd mellom seg.\n_START_SECTION_\nPolitikk\n_START_PARAGRAPH_\nLederne fra hvert av de syv emiratene sitter i Det h\xc3\xb8yeste r\xc3\xa5det, som velger president og visepresident for landet hvert femte \xc3\xa5r. De velger ogs\xc3\xa5 et ministerr\xc3\xa5d. I tillegg har landet et nasjonalt r\xc3\xa5d med til sammen 40 medlemmer fra alle emiratene, som g\xc3\xa5r igjennom foresl\xc3\xa5tte lover. Alle emiratene bortsett fra Dubai og Ras al-Khaimah er med i det f\xc3\xb8derale rettssystemet. De har b\xc3\xa5de islamske og sekul\xc3\xa6re rettsinstanser p\xc3\xa5 alle niv\xc3\xa5er._NEWLINE_Sjeik Zayed bin Sultan Al Nahyan var president for emiratene fra de var dannet til han d\xc3\xb8de i 2004. Dagen etter ble s\xc3\xb8nnen hans, sjeik Khalifa bin Zayed Al-Nahyan, valgt til president.'